Joker-duo kjørte etter tyvene:  – Vi fant oss ikke i det 
Politiet var ikke tilgjengelig da flere personer stjal fra butikken til Marit (56) og Gunn Kristin (51).  Lørdag kveld forrige uke ble vennene og butikkeierne utsatt for tyveri på Jokeren deres i Luster i indre Sogn. En gjeng studenter på Norgesferie stjal varer til en verdi av bortimot 2000 kroner.  Da de ikke fikk hjelp av politiet, tok de saken i egne hender, skriver Sogn Avis, som omtalte saken først.  VG ringer Jokeren med et enkelt spørsmål: Hva skjedde?  – Jeg tror ikke du har lov til å skrive om alt! svarer Gunn Kristin på bredt sognemål, etterfulgt av en høy latter.  – Jeg tømte lommene hans Siden 2018 har Marit og Gunn Kristin vært medeiere av Jokeren i indre sogn. Kollegaene beskriver Luster som verdens beste plass, og innbyggerne som verdens beste folk.  – Vi kjenner alle i denne bygda, og vi har aldri opplevd noe slikt som dette, sier Gunn Kristin. Ved inngangspartiet til butikken, låser man seg inn med bankkort og kode, og inni butikken er det overvåkningskameraer.  Butikken er derfor åpen mellom 06–23 alle dager, og fjernbetjent, slik at ingen ansatte trenger å være til stede når folk handler.  – Det var helt tilfeldig at jeg var der under tyveriet. Marit jobbet hjemmefra, og jeg var bare på handletur, forteller Gunn Kristin.  Da hun så en stor gjeng som handlet i butikken, bestemte hun seg for å bli til de var ferdige, i tilfelle de trengte hjelp.  – Jeg surret nå bare rundt i butikken, jeg var overhodet ikke mistenksom på det punktet, sier sogningen.  Men så viste overvåkningsvideoen at en av kundene stakk varer ned i lommen.  – Jeg konfronterte ham med det og fikk ham til å tømme lommene, og der hadde han stappet mange varer. Da fulgte jeg ham ut av butikken, og så spurte jeg en gang til om han hadde noe i lommene. Gutten nektet, men det trodde ikke butikkeieren noe på.  – Så da tømte jeg lommene hans på nytt, og da var det enda mer der!  Men historien ender ikke her:  Da butikken var tom, så Gunn Kristin gjennom overvåkningsvideoen på nytt, hvor hun la merke til at flere fra gruppen hadde stjålet. – Da satt jeg meg i bilen og ringte til Marit og sa at jeg måtte dra og finne disse folkene. Da svarte Marit, «Du drar ikke alene, jeg kommer.» De ringte politiets sentralbord for å melde fra om tyveriet. Da fikk de bare beskjed å anmelde forholdet.  – Man blir jo oppgitt og fortvilet. Vi fant oss ikke i det, og tenkte heller, «Nå må vi ta saken i egne hender.», forteller butikkeierne.  – Betalte hver krone Etter en ringerunde fikk damene med seg flere bekjente for å konfrontere tyvene.  – Hadde dere en plan da dere kjørte av gårde?  Fra telefonen høres en rungende latter.  – Det blir litt feil å si at vi hadde en plan. Vi ville bare konfrontere dem med det vi hadde sett, og få pengene våre tilbake, forklarer de.  I 23-tiden hadde butikkeierne fått med seg en del av gjengen tilbake til butikken for å gjøre opp for seg, og noen hundrelapper ble tilbakebetalt. Noen malplasserte varer vekket imidlertid mistanken på ny. Gunn Kristin gikk derfor igjennom overvåkningsvideoen enda en gang, til langt ut på natt.  – Da innså jeg at de hadde stjålet for minst 700 kroner til. For å sikre at det stemte, dro jeg til butikken klokken 04 om natten for å telle varer.  Og riktignok manglet enda flere varer. Tyvene ble hentet og fraktet til butikken en siste gang søndag morgen, hvor hver eneste krone ble tilbakebetalt. – Da skjønte de alvoret, og at vi hadde alt dokumentert, sier Gunn Kristin.  På spørsmål om hvorfor studentene hadde stjålet fra dem, hadde de svart at de var overrasket over hvor dyr maten var i Norge.  – Hadde de kommet til oss og sagt at de var sultne og blakke, så hadde vi spandert mat på dem.  I ettertid har duoen fått mye støtte fra lokalsamfunnet.  – Var det noen som ble overrasket over at dere to satt dere i bilen og kjørte etter tyvene?  Nok en gang høres latteren fra den andre enden.  – Det tror jeg absolutt ingen ble overrasket over.  – Vi har sviktet her Politioverbetjent Jorunn Furuheim i Sogndal bekrefter at sentralbordet i Vest politidistrikt mottok varslingen, uten å melde fra videre til dem.  – Jeg synes det er synd at vi ikke ble varslet om dette. Butikken fikk en følelse av at dette ikke var viktig nok, og da tenker jeg at vi har sviktet her, sier hun.  Hun understreker at hun har tiltro til at operasjonssentralen tar gode vurderinger, og at dette ikke nødvendigvis handler om en feil hos dem.  – Det skal ikke være slik at lokalbefolkningen må ta loven i egne hender. Men de har stått på fælt og løst dette på en veldig bra måte, fortsetter hun. Hun berømmer Gunn Kristin og Marit for at de tok affære, men påpeker at det ikke er noe de anbefaler folk å gjøre. Gunn Kristin og Marit forteller at det lokale politiet beklaget seg personlig også. 
Butikkeierne Marit Einarsrud og Gunn Kristin Alme i Luster ble utsatt for tyveri i deres Joker-butikk.  Politiet var utilgjengelig og kunne ikke hjelpe, så damene tok opp jakten på tyvene selv. Tyvene stjal varer for nesten 2000 kroner. Damene konfronterte tyvene selv, fikk dem tilbake til butikken og de betalte for varene. Politiet i Sogn beklager for at de ikke stilte opp, men berømmer damene for måten de løste det på.